Document ID: 32004R1233

KOMISJONI MÄÄRUS (EÜ) nr 1233/2004,
2. juuli 2004,
millega kehtestatakse üleminekumeetmed määruse (EÜ) nr 595/2004 (mis käsitleb piima- ja piimatootesektori maksukava) kohaldamiseks seoses Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisega Euroopa Liiduga
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 2 lõiget 3,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artikli 41 esimest lõiku,
ning arvestades järgmist:
(1)
Tuleks sätestada üleminekumeetmed, et võimaldada Tšehhi Vabariigil, Eestil, Küprosel, Lätil, Leedul, Ungaril, Maltal, Poolal, Sloveenial ja Slovakkial (edaspidi “uued liikmesriigid”) kohaldada nõukogu 29. septembri 2003. aasta määruses (EÜ) nr 1788/2003 (1) (millega kehtestatakse piima- ja piimatootesektoris maks) sätestatud maksukava.
(2)
Komisjoni 30. märtsi 2004. aasta määruses (EÜ) nr 595/2004, milles sätestatakse nõukogu määruse (EÜ) nr 1788/2003 (2) (millega kehtestatakse piima- ja piimatootesektoris maks) üksikasjalikud rakenduseeskirjad, nähakse ette, et siseriikliku baasrasvasisalduse ületamise korral kohandavad liikmesriigid kõikide tootjate puhul individuaalseid baasrasvasisaldusi. On asjakohane sätestada, et uued liikmesriigid kohandavad individuaalseid baasrasvasisaldusi alles alates kõnealustes liikmesriikides maksukava rakendamise teisest kaheteistkümnekuulisest ajavahemikust. See peaks uutele liikmesriikidele andma piisavalt aega välja arvutada oma siseriikliku baasrasvasisalduse ülekogus.
(3)
Vastavalt määruse (EÜ) nr 595/2004 artiklile 12 turustatavate toodete jaoks, v.a piim, kehtestavad liikmesriigid töötlemiseks kasutatava piima kogused. Kui kõnealuste piimakoguste kehtestamine turustatavate toodete põhjal osutub keeruliseks, võivad liikmesriigid kinnitada piimaekvivalendi kogused ühtselt, võttes aluseks tootja piimalehmade arvu ja lehma keskmise piimaanni, mis on karja etalon. Kui maksukava alguses põhjustab väike-tootjate suur arv haldusraskusi, peaks liikmesriikidele jääma võimalus nõuetekohaselt põhjendatud taotluse korral piiratud aja jooksul kasutada lehma keskmise piimaanni, mis on karja etalon, asemel riigi keskmist piimaandi.
(4)
Poola ja Sloveenia puhul kohaldatakse individuaalse piimakvoodi määramist alles alates ajavahemikust 2005/2006 vastavalt ühinemisaktile, mida on kohandatud nõukogu 22. märtsi 2004. aasta otsusega 2004/281/EÜ, millega kohandatakse Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovakkia Vabariigi ühinemisakti ja Euroopa Liidu aluslepingute muudatusi pärast ühise põllumajanduspoliitika reformi. (3) Nende kahe liikmesriigi jaoks tuleks määruses (EÜ) nr 595/2004 sätestatud riiklike piimakvootide haldamissüsteemi käsitleva aruande esitamise tähtaeg edasi lükata kuni 2005. aasta 1. septembrini.
(5)
Vastavalt ühinemisakti sätetele, mida on kohandatud nõukogu otsusega 2004/281/EÜ, on individuaalsed piimakvoodid kehtestatud nõukogu määruse (EÜ) nr 1788/2003 I lisa tabelis f. Seetõttu on vajalik, et uued liikmesriigid esitaksid komisjonile vastavalt määruse (EÜ) nr 595/2004 artikli 25 lõike 1 alusel jaotuse tarnete ja otsemüügi kohta, võttes arvesse individuaalsete kvootide jaotust.
(6)
Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Tšehhi Vabariik, Eesti, Küpros, Läti, Leedu, Ungari, Malta, Poola, Sloveenia ja Slovakkia kohaldavad määruse (EÜ) nr 595/2004 artiklit 9 alates kõnealustes liikmesriikides maksukava rakendamise teisest kaheteistkümnekuulisest ajavahemikust vastavalt ühinemisakti II lisa peatüki 6.A punktile 13.
Artikkel 2
Erandina määruse (EÜ) nr 595/2004 artikli 12 lõikest 2 võib komisjon Tšehhi Vabariigil, Eestil, Küprosel, Lätil, Leedul, Ungaril, Maltal, Poolal, Sloveenial ja Slovakkial lubada nõuetekohaselt põhjendatud taotluse korral hiljemalt kuni 2007. aasta 31. märtsini kasutada lehma keskmise piimaanni, mis on karja etalon, asemel riigi keskmist piimaandi.
Artikkel 3
Poola ja Sloveenia puhul tuleb määruse (EÜ) nr 595/2004 artikli 27 lõikes 3 ette nähtud aruanne esitada hiljemalt 2005. aasta 1. septembriks.
Artikkel 4
Tšehhi Vabariik, Eesti, Küpros, Läti, Leedu, Ungari, Malta, Poola, Sloveenia ja Slovakkia ei kohalda määruse (EÜ) nr 595/2004 artikli 25 lõiget 1.
Artikkel 5
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel 2. juuli 2004

Labels: 15
17